Sajtóközlemény

**Fiatalok a természetvédelemben – idén is várják az Ifjú Kócsagőröket a nemzeti parkok**

Az Ifjú Kócsagőr Program évről-évre egyre népszerűbb a természet iránt elkötelezett diákok körében. 2023-ban immár 10. alkalommal hirdetjük meg számukra a programot, hogy a természetvédelmi őrök munkáján keresztül ismerhessék meg a hazánkban is egyre sürgetőbb választ igénylő természetvédelmi kihívásokat és lehetőségeket.

A programra 2023. március 22-től április 22-ig – a Víz Világnapjától a Föld Napjáig – várjuk azon 18 és 24 év közötti fiatalok jelentkezését, akik betekintést szeretnének kapni a gyakorlati természetvédelembe. A jelentkezéseket a [www.ifjukocsagor.furgediak.hu](http://www.ifjukocsagor.furgediak.hu/) weboldalon keresztül várjuk.

A résztvevő diákok az általuk kiválasztott nemzeti parkban tölthetnek el egy tíz napos szakmai gyakorlatot. A legjobbak – természetvédelmi őr mentorukkal közösen – a szeptemberi országos döntőben mérik össze tudásukat, hogy elnyerjék a 2023 Matula és Tutajos elnevezésű díjat, illetve az ötnapos külföldi tanulmányutat Európa egyik legszebb nemzeti parkjába.

*„Ifjú Kócsagőr Programunk az elmúlt évek alatt bebizonyította, hogy nemcsak természetvédelmi szemléletet ad, hanem gyakorlatias feladataival az életre nevel. A résztvevők a megszokott közegükből kilépve és az elméleti ismereteken túl erősíthetik kommunikációs és problémamegoldó képességüket, fellépésüket. Ez a későbbiek során előnyt jelent számukra az élet számtalan területén, legyen az akár egy állásinterjú, konfliktushelyzet, vagy egy előadói szerepkör.”*

/Dukát Zsófia, az Agrárminisztérium Nemzeti Parki és Tájvédelmi Főosztályának vezetője, az Ifjú Kócsagőr Program döntő zsűri elnöke/

A program sikerét mutatja, hogy a korábbi résztvevők közül már többen dolgoznak valamelyik nemzeti park igazgatóságnál, akár természetvédelmi őrként, akár más beosztásban, karrierútjukra pedig a szervezők is rendkívül büszkék. Az Ifjú Kócsagőr Program a korábbi évekhez hasonlóan a Fürge Diák Iskolaszövetkezet, a 30Y zenekar, az Agrárminisztérium, a tíz nemzeti park igazgatóság, valamint a Hortobágyi Természetvédelmi és Génmegőrző Nonprofit Kft. összefogásával valósul meg.

A Fürge Diák Iskolaszövetkezet elnöke fontosnak tartja, hogy a diákok minél hamarabb, már tanulmányaik során megismerkedjenek az általuk választott szakma gyakorlati mindennapjaival.

*„Minden évben lenyűgöz a versenyzők tudása, a résztvevő ifjú kócsagőrök és természetvédelmi őrök elhivatottsága, szakmai szeretete egy élethosszig tartó közös szenvedélyért.”*

/Márkus Zoltán, Fürge Diák Iskolaszövetkezet elnöke/

Az országos döntővel egybekötött háromnapos záróeseményt 2023. szeptember 20-22. között az idén 50 éves Hortobágyi Nemzeti Park Igazgatóság rendezi meg. Az Ifjú Kócsagőr Program felhívása elérhető a [www.ifjukocsagor.furgediak.hu](http://www.ifjukocsagor.furgediak.hu/) weboldalon.

Medgyesi Gergely Árpád, a Hortobágyi Nemzeti Park Igazgatóság igazgatója az Ifjú Kócsagőrökben a leendő kollégákat látja.

*„A program keretében tovább mélyíthetjük bennük a természetvédelem szeretetét és megismertethetjük velük a természetvédelmi őrök változatos munkáját. A környezeti nevelés kiemeltem fontos számunkra. A program résztvevői az iskolarendszerben el nem sajátítható képet kapnak világunk sokszínűségéről, a természeti rendszerek egymásra épüléséről. Örülünk, hogy hazánk unikális természeti és kultúrtörténeti értékeinek megismeréséhez és az országos döntő lebonyolításához az idén 50 éves Hortobágyi Nemzeti Park Igazgatóság kiemelten járulhat hozzá.”*

/Medgyesi Gergely Árpád, a Hortobágyi Nemzeti Park Igazgatóság igazgatója/

További információ:

Ecsedi Zsuzsanna  
Fürge Diák Iskolaszövetkezet, Marketing vezető  
[ifjukocsagor@furgediak.hu](mailto:ifjukocsagor@furgediak.hu)